BeerYard Festival, jednodnevno događanje koje spaja tri nezavisne scene: craft pivovare, street food i glazbu, drugo će izdanje doživjeti 2. rujna u velikom dvorištu zagrebačkog Jedinstva. Potaknuti odličnim prošlogodišnjim komentarima posjetitelja i pivara, organizatori ove godine šire priču, dovode strane pivovare i veći broj domaćih street food objekata te zanimljive, široj publici relativno nepoznate, nezavisne bendovi različitih glazbenih žanrova. Tako će ljubitelji piva i glazbe na festivalu moći uživati u nastupu ThroaTTwisteRa, zagrebačkog hardcore metal benda osnovanog 2007. godine. Do sad su objavili album »Cold Images«, EP »Humanity«, videosingl »It`s Your Funeral« te EP »X Years of Misery«. Predstavit će se i grupa dno iz Zagreba te Pičke Vrište, bend koji postoji od 2011. godine, ima album »Nedovršena priča«, a uskoro bi trebao objaviti i novi nosač zvuka. Na BeerYard Festivalu nastupit će i Cojones, glasna stoner rock četvorka osnovana 2006. u Zagrebu. Objavili su split album zajedno s grupom Umor »Cojones & Umor Split LP«, studijske albume »Sunrise«, »Bend To Transcend« i »Resonate« te live »Black Night«.